C 223/63

Публикация на заявление за регистрация на наименование съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2022/C 223/09)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1) в срок от три месеца от датата на нейното публикуване.

ЕДИНЕН ДОКУМЕНТ

„Bardejovský Med / Med z Bardejova“

ЕС №: PDO-SK-02778 – 28.6.2021 г.

ЗНП (X) ЗГУ ( )

1. Наименование/наименования [на ЗНП или ЗГУ]

„Bardejovský Med / Med z Bardejova“

2. Държава членка или трета държава

Словашка република

3. Описание на селскостопанския продукт или храната

3.1. Вид продукт

Клас 1.4. Други продукти от животински произход (яйца, мед, различни млечни продукти с изключение на масло и др.)

3.2. Описание на продукта, за който се отнася наименованието в точка 1

ЗНП „Bardejovský Med / Med z Bardejova“ обхваща три отделни продукта:

елов манов мед;

липов манов мед; и

манов пчелен мед.

Предлага се на пазара в течна или кристализирала форма.

Елов манов мед

Физикохимични характеристики

Съдържание на вода: не повече от 18 % в повърхностния слой в съда след утаяване

Съдържание на хидроксиметилфурфурол (HMF):

за неразтворен мед след центрофугиране — не повече от 5 mg/kg;

за разтворен мед след кристализация — не повече от 15 mg/kg.

Съдържание на захароза: не повече от 5 g/100 g

Съдържание на глюкоза и фруктоза: най-малко 60 %

Съдържание на микроелементи: над 1 %

Електропроводимост: най-малко 100 mS/m

Съдържа много големи количества минерали и микроелементи.

Органолептични характеристики

Външен вид

Цвят : бистър, тъмен до черен, с лек зеленикав оттенък след кристализация 95—114 mm по скалата на Пфунд Кристализация : при кристализацията се образуват много фини кристали, които се разтопяват бързо при ниска температура, когато медът се разтваря Мирис : мек, не прекалено изразен, деликатно сладък аромат на масло Вкус : деликатно сладък с мек, не прекалено изразен вкус на масло

Липов манов мед

Физикохимични характеристики

Съдържание на вода: не повече от 18 % в повърхностния слой в съда след утаяване

Съдържание на хидроксиметилфурфурол (HMF):

за неразтворен мед след центрофугиране — не повече от 5 mg/kg;

за разтворен мед след кристализация — не повече от 15 mg/kg.

Съдържание на захароза: не повече от 5 g/100 g

Съдържание на глюкоза и фруктоза: най-малко 60 %

Съдържание на микроелементи: над 1 %

Електропроводимост: най-малко 90 mS/m

Органолептични характеристики

Външен вид

Цвят : бистър, тъмнокафяв до черен, с лек зеленикав нюанс след кристализация 95—110 mm по скалата на Пфунд Кристализация : кристализацията на липовия манов мед протича сравнително бързо в сравнение с кристализацията на други видове мед; кристалите са доста големи и наподобяват едри песъчинки Мирис : пикантен, със силен аромат на липов цвят Вкус : леко пикантен, с отличителен вкус, подобен на ментол

Манов пчелен мед

Физикохимични характеристики

Съдържание на вода: не повече от 18 % в повърхностния слой в съда след утаяване

Съдържание на хидроксиметилфурфурол (HMF):

за неразтворен мед след центрофугиране — не повече от 5 mg/kg;

за разтворен мед след кристализация — не повече от 15 mg/kg.

Съдържание на захароза: не повече от 5 g/100 g

Съдържание на глюкоза и фруктоза: най-малко 60 %

Съдържание на микроелементи: над 1 %

Електропроводимост: най-малко 95 mS/m

Органолептични характеристики

Външен вид

Цвят : прозрачен, кафеникавочервен, кафяв до тъмнокафяв 95—110 mm по скалата на Пфунд Кристализация : бърза, с образуване на доста плътни кристали Мирис : леко пикантен Вкус : лек вкус на масло, леко пикантен, с характерен вкус на манов мед

3.3. Фуражи (само за продукти от животински произход) и суровини (само за преработени продукти)

—

3.4. Специфични етапи на производството, които трябва да бъдат осъществени в определения географски район

Всички етапи на производството на продуктите със ЗНП „Bardejovský Med / Med z Bardejova“ — от поставянето на кошерите до напълването на меда в бурканите — трябва да бъдат осъществени в определения географски район.

3.5. Специфични правила за рязане, настъргване, опаковане и др. на продукта, за който се отнася регистрираното наименование

Продуктите със ЗНП „Bardejovský Med / Med z Bardejova“ трябва да бъдат опаковани в определения географски район, посочен в точка 4, за да се запазят по-добре автентичността и качеството на продукта и да се гарантират проследимостта му и извършването на надзор върху него.

Това е единственият начин да се запази качеството и да се предотврати настъпването на промени във физикохимичните и органолептичните характеристики. Транспортирането на стоките до ново място е свързано с промени в температурата и влажността, проникване на външни миризми, повишаване на съдържанието на HMF и намаляване на диастазата. Благодарение на опаковането на продукта в определения район се намалява рискът от смесването му с пчелен мед от район, който се намира извън определения в точка 4.

3.6. Специфични правила за етикетиране на продукта, за който се отнася регистрираното наименование

—

4. Кратко определение на географския район

Продуктите със ЗНП „Bardejovský Med / Med z Bardejova“ се произвеждат в района на планината Чергов в област Bardejov, в общините Hertník, Šiba, Hervartov, Richvald, Kríže, Tarnov, Rokytov и Mokroluh и в следните части на град Bardejov: Koligrund, Bardejovská zábava, Poštárka и Bardejov-Mihaľov.

5. Връзка с географския район

Заявлението за регистрация на наименованието за произход „Bardejovský Med / Med z Bardejova“ се основава единствено на специфичното качество и на характеристиките на продукта, които са резултат от природните и човешките фактори в географския район.

Планината Чергов се намира в североизточната част на Словакия. Тя е формирана върху флишова основа с пясъчници и глинести скали. Повърхността е покрита със смесени гори, в които преобладават бук, ела и смърч. Върху частта от хълмовете в района на Бардейов има еднородни елови насаждения, които в една от местностите са смесени и с дребнолистни липи и букови дървета. Делът на елите в горите, които се намират в този определен географски район, е много висок — по приблизителни оценки той е 70 %. Около 6 000 хектара горска площ е покрита с ели, като кошерите са разположени в тези райони в постоянни или временни пчелини.

Цялата планинска верига Чергов попада в хладната климатична зона, където средните температури през зимата са от – 3 до – 6° C, а през лятото — от 14 до 16° C, като снежната покривка се задържа от 120 до 160 дни годишно. Температурата в района достига или надвишава 25° C за период от 10 до 30 дни годишно. Климатът е доста хладен и влажен, което създава подходящи условия за жизнения цикъл на еловата листна въшка (Cinara pectinatae) от семейство Lachnidea и за размножаването ѝ в големи колонии. Листната въшка отделя медена роса, която е основен ресурс за производството на продуктите със ЗНП „Bardejovský Med / Med z Bardejova“.

Листните въшки се хранят, като пробиват клоните на елите или листата на други широколистни или иглолистни дървета и смучат сок от тях. Някои от компонентите на сока не могат да бъдат преработени при метаболизма на листните въшки и затова те ги отделят под формата на сладки капки, които пчелите пренасят в кошерите си и обогатяват със специфични вещества (ензими); пчелите сгъстяват капките, съхраняват ги в пчелните пити в кошерите и произвеждат от тях мед. Традиционно в района се отглежда карниолската медоносна пчела (Apis mellifera carnica), която се е приспособила към местните климатични условия и към събирането на медена роса.

Пчелите произвеждат продуктите със ЗНП „Bardejovský Med / Med z Bardejova“ в кошери, разположени в постоянни пчелини, или във временни кошери в рамките на точно установените граници на общините в определения географски район. Кошерите трябва да бъдат изработени от естествен материал: дърво. Пчелите не могат да се отглеждат в пластмасови или полистиренови кошери.

Медът се извлича от пчелните пити чрез центрофугиране в екстрактори за мед. Центрофугирането се извършва, когато медът е узрял и съдържанието на вода в него не надвишава 18 %. Не може да се центрофугира пчелна пита с пило. През пчеларския сезон е забранено използването на химически лекарствени продукти в кошерите. Съдържанието на вода в меда не може да се намалява чрез техническо изпаряване. След центрофугиране медът се филтрува с помощта на сита за отстраняване на примеси (восък, пчели и др.). От меда могат да се отстраняват само примеси и не може да се добавя нищо към него. След това медът се съхранява в определените за целта контейнери или може да бъде опакован веднага в стъклени буркани, предназначени за продажба на крайния потребител. След центрофугиране, ако медът е бил съхраняван в контейнери, той може да се разтваря само при температури под 45° C. Целият процес на центрофугиране и опаковане на меда може да се извършва само в посочено за тази цел и одобрено от съответната регионална администрация по ветеринарните въпроси и храните съоръжение, което трябва да се намира в определената територия.

Пчеларите събират меда по традиционен занаятчийски метод, който е тясно свързан с района. Умението на местните пчелари се изразява в избора на места за поставяне на пчелините, в метода, чрез който се извлича медът, в центрофугирането му и в принципите за съхранение и преливане на меда. В пчелния пушач се използва само стара гниеща дървесина от местни дървета, от която се получава безвреден и недразнещ дим. През пчеларския сезон не е разрешено храненето на пчелите със захар или с друг фураж. Пчелните пити се разпечатват по традиционен способ с помощта на пчеларска вилица. Медът се извлича от рамката чрез центрофугиране, без използване на топлина. Медът не е пастьоризиран.

Спецификата на продуктите със ЗНП „Bardejovský Med / Med z Bardejova“ се състои главно във факта, че както липовият манов мед, така и мановият пчелен мед съдържат елов манов мед, която оказва влияние върху цвета им — от тъмнокафяв до черен; поради състава им се получава много деликатен вкус. Това специфично качество се дължи на състава и на високото съдържание на флавоноиди, минерали и микроелементи. Медът, произведен по този метод, се характеризира с доста гъста консистенция, деликатен вкус, тъмен цвят и аромат. Съдържа много големи количества минерали и микроелементи.

Поради качеството си продуктите със ЗНП „Bardejovský Med / Med z Bardejova“, произведени на чисти места със запазена природа, спечелиха няколко награди на престижни световни панаири. Качеството на продукта беше демонстрирано и в текст, публикуван във вестник Pravda на 5 юли 2016 г.: „Например преди време мановият пчелен мед от Бардейов беше обявен за еталонен продукт за своя тип“. Статия във вестник Nový čas от 14 октомври 2012 г. носи заглавието „Медът от Бардейов е най-добрият в света: пчеларят Йозеф спечели златен медал“.

Продуктите със ЗНП „Bardejovský Med / Med z Bardejova“ са тясно свързани с района на произход. Специфичните качества на продукта са свързани с географския район. Еднородните елови насаждения растат само в много благоприятна и чиста среда. Микроклиматичните условия, надморската височина, климатът и влажността на определения район създават благоприятни условия за размножаването на листните въшки, които от своя страна оказват влияние върху производството на медена роса. Кошерите са разположени в гъсти елови гори.

Електропроводимостта на мановия пчелен мед от определения географски район е много по-висока от обичайната проводимост на мановия пчелен мед от други райони. Тя е причина за високото съдържание на микроелементи и минерали като магнезий, манган, желязо, мед, кобалт, калций, фосфор и др. Именно наличието на тези минерали и микроелементи в подпочвените слоеве на местата, където растат еловите насаждения, придава на продуктите със ЗНП „Bardejovský Med / Med z Bardejova“ специфичните за тях характеристики и качество. Тези редки вещества навлизат в клоните на елите през кореновата система и след това се отделят от листните въшки, които се хранят със сока на елите. След това пчелите ги прехвърлят в кошерите, където се произвежда медът. Тези факти оказват влияние върху състава и качеството на меда и придават характерните свойства на меда от Бардейов.

Производството на мед от ели в този се извършва открай време и без прекъсвания, като методът на производство отразяват опита и уменията на местните пчелари. Благодарение на майсторството си местните пчелари могат също така да се съобразят с многобройните изисквания към производството на мед и да произвеждат мед със специфичните характеристики, обусловени от изключителния характер на географския район.

Препратка към публикуваната продуктова спецификация

https://www.indprop.gov.sk/swift_data/source/pdf/specifikacie_op_oz/Specifikacia_Bardejov.pdf

(1) OB L 343, 14.12.2012 г., стр. 1.